**PRIRODA I DRUŠTVO-Dodatak za nastavu na bosanskom jeziku**

**Cilj i zadaci**

**Cilj** nastavnog predmeta *priroda i društvo* jeste upoznavanje sebe, svog prirodnog i društvenog okruženja i razvijanje sposobnosti za odgovoran život u njemu.

**Zadaci** ovog nastavnog predmeta su:

- razvijanje sposobnosti zapažanja osnovnih svojstava objekata, pojava i procesa u okruženju i uočavanje njihove povezanosti;

- razvijanje osnovnih pojmova o prirodnom i društvenom okruženju i povezivanje tih pojmova;

- razvijanje osnovnih elemenata logičkog mišljenja;

- razvijanje radoznalosti, interesovanja i sposobnosti za aktivno upoznavanje okruženja;

- osposobljavanje za samostalno učenje i pronalaženje informacija;

- integrisanje iskustvenih i naučnih saznanja u sistem pojmova iz oblasti prirode i društva;

- sticanje elementarne naučne pismenosti i stvaranje osnova za dalje učenje;

- usvajanje civilizacijskih tekovina i upoznavanje mogućnosti njihovog čuvanja, racionalnog korišćenja i dograđivanja;

- razvijanje ekološke svijesti i razumijevanje osnovnih elemenata održivog razvoja.

**Treći razred**

(2 časa nedeljno, 72 časa godišnje)

**Zadaci**

- razvijanje sposobnosti zapažanja osnovnih svojstava objekata, pojava i procesa u okruženju i uočavanje njihove povezanosti;

- razvijanje osnovnih naučnih pojmova iz prirodnih i društvenih nauka;

- razvijanje osnovnih pojmova o širem prirodnom i društvenom okruženju - zavičaju;

- razvijanje radoznalosti, interesovanja i sposobnosti za aktivno upoznavanje okruženja;

- razvijanje osnovnih elemenata logičkog mišljenja;

- sticanje elementarne naučne pismenosti, njena funkcionalna primjenljivost i razvoj procesa učenja;

- osposobljavanje za snalaženje u prostoru i vremenu;

- razumijevanje i uvažavanje sličnosti i razlika među pojedincima i grupama;

- korišćenje različitih socijalnih vještina, znanja i umijenja u neposrednom okruženju;

- razvijanje odgovornog odnosa prema sebi, okruženju i kulturnom nasljeđu.

 Sadržaji programa

1. **NAŠE NASLJEĐE**

Tragovi prošlosti Bošnjaka: kako otkrivamo prošlost (svjedoci bliže i dalje prošlosti).

Tragovi prošlosti: materijalni, pisani, usmeni i običajni.

Čuvamo i njegujemo ostatke prošlosti.

1. **NEKAD I SAD**

Moj zavičaj i njegova prošlost:

Kulturna i historijska prošlost mog zavičaja: kulturno-historijski spomenici.

Način života: običaji, kultura stanovanja, selo-grad, zanimanja, zanati, način odijevanja.

Tradicija Bošnjaka: usmena i pisana tradicija, tradicionalna bošnjačka narodna nošnja.

Znameniti Bošnjaci.

1. **LJUDSKA DJELATNOST**

Stanovništvo našeg kraja: sličnosti, razlike, suživot, tolerancija.

Porijeklo Bošnjaka.

Dječija prava: poznavanje, uvažavanje i življenje u skladu sa njima.

Način ostvarivanja programa

Struktura programa ukazuje na kontinuitet u pojačanom razvijanju znanja iz prirodnih nauka što se ogleda u izboru sadržaja programa. Također, postoji nov pristup pri izučavanju prošlosti, koji je oslobođen sadržaja iz šire historije jer ih učenici teže usvajaju na ovom uzrastu.

Kao i u prethodna dva razreda potrebno je obezbjediti integrisanost gradiva koje se obrađuje, kako među različitim sadržajima programa, tako i sa drugim predmetima i realnim životom. Sistematizovanjem, dopunjavanjem i restruktuiranjem iskustvenih saznanja učenika i njihovim dovođenjem u vezu sa naučnim saznanjima, znanja se nadograđuju, proveravaju i primjenjuju. Zapažanje osnovnih svojstava objekata, pojava i procesa u okruženju i uočavanje njihove povezanosti treba da budu u osnovi svih aktivnosti u realizaciji ovog programa, što na ovom uzrastu predstavlja odličan podsticaj za razvoj saznajnih sposobnosti i kognitivnih procesa učenika.

Znanja koja se stiču u okviru ovog predmeta treba da budu u funkciji odgovornog odnosa prema sebi, drugima i prirodi, odnosno treba da budu osnov za formiranje pravilnih navika, stavova i vrijednosti. Za učenike je važno da mjesto i ulogu čovjeka u okruženju ne posmatraju po antropocentričnom modelu već da razvijaju ekocentrični pogled na svijet, jer je čovjek dio prirode i u skladu sa njom treba da se ponaša.

Program sadrži tri tematske cjeline: *N*a*še nasljeđe, Nekad i sad i Ljudska djelatnost.* Svaka od tematskih cjelina struktuirana je tako da ukazuje na aspekt sa kog treba razmatrati navedene sadržaje.

I tema: *Naše nasleđe* - Ova tema u svom uvodnom dijelu ukazuje na tragove prošlosti (materijalne, pisane, usmene i običajne) koji nas vode u bližu i dalju prošlost i omogućuju nam da upoznamo svoje kulturno nasleđe, odnosno materijalnu i duhovnu tradiciju.

II tema: *Nekad i sad* određuje vrijeme i prostor na putu koji sledimo, istražujući prošlost u njenim raznim pojavnim formama i obilježjima života: nekad i nekad davno, u poređenju sa ovim, sad i ovdje.

*Ljudska djelatnost* je završna tema koja proizilazi iz prethodnih. Ona naglašava čovjeka kao intelektualno, kreativno i društveno biće koje je sposobno da mijenja svoje okruženje, prilagođava ga sopstvenim potrebama i potrebama grupa kojima pripada. Ovdje se moraju naglasiti pravila koje čovjek donosi i kojih se mora pridržavati da bi zaštitio sebe, druge i svoje okruženje (dječija i ljudska prava, koja uvažavaju različitosti i omogućuju suživot). U realizaciji sadržaja ove teme moraju se imati u vidu cilj i zadaci predmeta koji omogućuju formiranje stavova i vrijednosti iz sfere održivog razvoja i demokratije.

Ovaj *Dodatak* predstavlja osnovu za izučavanje sadržaja u okviru nastavnog predmeta historija. Ako se ima u vidu da će se učenici susresti sa tim predmetom tek za nekoliko godina važno je postepeno graditi mrežu pojmova i obezbijediti pozitivan transfer znanja. Uz navedene tematske cjeline nije predložen broj časova već je ostavljeno nastavniku da kroz operativne planove odredi dinamiku imajući u vidu postavljene ciljeve i zadatke predmeta i konkretne uslove u kojima se odvija nastavni proces.

Prilikom realizacije nastavnih tema poželjno je ostvariti integrisan tematski i multidisciplinarni pristup. *Priroda i društvo-Dodatak za nastavu na bosanskom jeziku*, kao dodatak nastavnom predmetu, ima mogućnosti za korelaciju sa obaveznim predmetima kao i sa znatnim brojem izbornih predmeta *(narodna tradicija, građansko vaspitanje...)* jer su im sadržaji međusobno kompatibilni.

Kad god je to moguće, u procesu učenja treba omogućiti učenicima izbor različitih aktivnosti i sadržaja, shodno njihovim subjektivnim sklonostima, radi postizanja željenih ciljeva. Aktivnosti treba osmisliti tako da (uz oprijez) dijete isprobava svoje mogućnosti. Neophodno je pružiti mu priliku da kroz aktivnosti pokaže svoju osposobljenost u praktičnoj primjeni usvojenih znanja.

INDIRA HADŽIBULIĆ-GICIĆ